b'\n_START_ARTICLE_\nImpresso-keramika\n_START_PARAGRAPH_\nImpresso-keramika (talijanski impresso: utisnut) je kultura starijega neolitika (izme\xc4\x91u 6500. i 4600. pr. Kr.), ra\xc5\xa1irena po cijelome Sredozemlju, nazvana prema na\xc4\x8dinu ukra\xc5\xa1avanja kerami\xc4\x8dkih posuda utiskivanjem prsta i nokta, za\xc5\xa1iljenih predmeta od kamena ili kosti, rubova \xc5\xa1koljaka i pu\xc5\xbeeva, a u kasnijim fazama i urezivanjem, osobito tehnikom a tremolo (talijanski: drhtav). Naj\xc4\x8de\xc5\xa1\xc4\x87i oblici su kuglaste i polukuglaste zdjele te duboki jajoliki lonci, a ornamentalni motivi vrlo su jednostavni (cik-cak crte, vu\xc4\x8dji zub i sl.). Du\xc5\xbe jadranske obale i na otocima otkrivena su mnoga nalazi\xc5\xa1ta, \xc5\xa1piljska (Jami na Sredi, Vela jama, Vagana\xc4\x8dka \xc5\xa1pilja, Grap\xc4\x8deva \xc5\xa1pilja, Markova \xc5\xa1pilja, Gudnja) ili na otvorenom (Vi\xc5\xbeula, Smil\xc4\x8di\xc4\x87, Crno vrilo, Danilo), a odatle se kultura \xc5\xa1irila u unutra\xc5\xa1njost kroz Hercegovinu (Ravli\xc4\x87a pe\xc4\x87ina, Zelena pe\xc4\x87ina, Hateljska pe\xc4\x87ina) sve do sredi\xc5\xa1nje Bosne (Obre I) i Crne Gore (Crvena stijena). Najva\xc5\xbeniji lokaliteti naselja na otvorenom nalaze se u ju\xc5\xbenoj Istri (Vi\xc5\xbeula, Verudela, Vela Groma\xc4\x8da kraj Kavrana, Pradi\xc5\xa1el, Debeljak kraj Premanture), a pojedina\xc4\x8dni ulomci na\xc4\x91eni su i na prostorima potonjih gradinskih naselja: \xc5\xa0andalja, Vr\xc4\x8din, Vr\xc4\x8devan, Sv. Mihovil kraj Bala. Na najbolje istra\xc5\xbeenom nalazi\xc5\xa1tu, Vi\xc5\xbeuli kraj Medulina (B. Ba\xc4\x87i\xc4\x87) potvr\xc4\x91eno je postojanje nadzemnih ku\xc4\x87a, a jednostavni loptasti lonci bili su ukra\xc5\xa1eni utiskom ruba \xc5\xa1koljke.'